三月十八日
作者：趙蕃
朝代：宋

paragraphs: 巴陵一月雨不休，豈惟人病天亦愁。
蠶饑麥腐穀種壞，農夫田婦呼天求。
巴邑有客方倦游，杭湖欲歸思具舟。
冥冥政爾羨歸雁，拍拍安得從輕鷗。
遠書數月絕不得，爾窮故與吾髣髴。
或云此雨祇此域，又道淋淫遍江國。
夜來痛飲不知極，終日破牀成兀兀。
感斯風雨憶江東，詩就鳥栖窗紙黑。